རྒྱུ་མཚན་དེའི་ཕྱིར་ན།དགེ་རྒན་ཞིག་ཡིན་པའི་སེམས་པ་སྙི་མོ་དེ་དང་།རྩོམ་འབྲི་བ་ཞིག་ཡིན་པའི་མིག་ཟུང་རྣོན་པོ་དེས་ཡང་ཡང་གཟིགས་ཏེ།རྒན་བདེ་མཆོག་ལགས་འདི་ལྟར་ཐག་རིང་གླེང་བ་དང་གནས་ལུགས་རྩོད་པའི་ཁོར་ཡུག་ནས་ཕྱིར་བུད།མིག་གི་མདུན་དང་ལག་པའི་སྣེ་མོ་རང་ནས་ལམ་ཆས་བརྒྱབ་སྟེ།བསམ་བཞིན་བྱིས་རྩོམ་གྱི་ལམ་དུ་སྐྱོགས་ཤིང་།བྱིས་པ་དང་ཉེ་བར་གཅར་བའི་དཀའ་བ་འདི་དང་དུ་བླངས་པ་རེད།ཡིན་ཡང་མང་བོ་ཞིག་གི་བསམ་པར་བྱིས་རྩོམ་ནི་བྱིས་པས་ཀློག་རྒྱུ་ཙམ་ཡིན་པས།བྱིས་རྩོམ་འབྲི་བ་ནི་སླ་མོ་བདེ་མོ་ཞིག་ཏུ་འདོད་ཀྱང་སྲིད་མོད།དོན་ལ་མི་རྒན་ཞིག་གིས་བྱིས་པའི་སེམས་ཁམས་མཐོང་བ་དང་།བྱིས་པའི་སྐད་བརྡ་སྤྱོད་པ།བྱིས་པའི་འཆར་སྒོར་གཅར་བ།བྱིས་པའི་དྭངས་གཙང་རྙེད་པ།བྱིས་པའི་དགའ་ཕྱོགས་ཟིན་པ།བྱིས་པའི་འཇོན་ནུས་བསྔོག་པ།བྱིས་པ་ལེགས་ལམ་དུ་བཀྲི་བ་སོགས་ཀྱི་ཐབས་དང་བརྡ་ལ་བྱང་ཆ་ཐོན་རྒྱུ་ནི་ཤིན་ཏུ་རབ་ཏུ་དཀའ་མོ་ཞིག་ཏུ་ཟད་པས།འདི་ལ་ཡུན་རིང་གི་དཔེ་ཀློག་དང་འགྲོགས་འདྲིས།ཉམས་ཞིབ།ལག་ལེན་སོགས་ཀྱི་རིམ་པ་ངེས་ཅན་ཞིག་མ་བརྒྱུད་ཐུ་མེད་ཆགས་ཡོད།